*Sporočilo za javnost*

**PRVA SLOVENSKA UPRIZORITEV ZELLERJEVE KOMEDIJE LAŽ**

**Celje, 23. september 2020 – V Gledališču Celje bodo v kratkem uprizorili že drugo premiero v slavnostni sezoni. Gre za prvo slovensko uprizoritev komedije *Laž* Floriana Zellerja*.* Komedija govori o tem, kako pomembno je zaupanje, ki ga človek izgubi, ko svojo ljubljeno osebo ujame na laži. Ponovno z dvojno zasedbo, premierno 25. septembra in 2. oktobra. Večerovo nagrado za igralske dosežke v sezoni 2019/20 prejme Živa Selan.**

Ustvarjalci predstave so prevajalka in lektorica **Živa Čebulj**, režiser **Jernej Kobal**, dramaturginja **Alja Predan**, scenograf **Dorian Šilec Petek**, kostumografka **Tina Bonča**, avtor glasbe **Miha Petric**, oblikovalci svetlobe **Jernej Kobal, Juš A. Zidar, Uroš Gorjanc**, avtor scenske ilustracije **Jure Brglez** in asistent scenografa **Juš A. Zidar**.

**Igrajo**

Andrej Murenc/Aljoša Koltak

Manca Ogorevc/Tanja Potočnik

Damjan M. Trbovc/Rastko Krošl

Barbara Medvešček/Maša Grošelj

Francoskega dramatika, romanopisca in režiserja Floriana Zellerja (1979) poznamo predvsem po uspešnici *Oče*, ki jo v našem gledališču igramo že tri leta. V Slovenskem stalnem gledališču Trst so pred časom uprizorili njegovo komedijo *Resnica* (videli smo jo tudi na Dnevih komedije 2018), v Mini teatru v Ljubljani pa pred kratkim tudi dramo *Sin*. Zeller je dobitnik vseh najuglednejših francoskih in mednarodnih nagrad za dramatiko, od Molièrove do nagrade Laurencea Oliviera.  
Zeller se v svojih številnih igrah poigrava s tematiko laži in resnice. Največkrat razčiščuje to večno zagato znotraj družinskega kroga, kjer naj bi veljalo, da je najbolj odprt in dovzeten za resnico, a se nemalokrat izkaže, da je še kako podvržen laži in sprenevedanju. V današnjem svetu nas družbena omrežja namerno preplavljajo z lažnimi novicami, da bi nekateri dosegli politične cilje in družbeni vpliv. Resnica postaja vse bolj relativna, a ne le v tistem metafizičnem, rašomonskem smislu, temveč povsem konkretno: potvarjajo se dejstva, razpihujejo se laži. Relativiziranje resnice pa pomeni legalizacijo laži. Etika? Kaj je že to? Se danes sprašujemo nekateri redki osamelci, ki se jim tistih prastarih deset zapovedi ne zdi zaprašena neslanost. A ko pogledamo pod odejo lastnih družinskih skrivnosti, bi mogoče kazalo tudi pomesti pred svojim pragom. Ali ne? Vrag ve.

Zakonski par povabi drugi zakonski par na večerjo. Najboljši prijatelji so. A stvari se zapletejo, ker naj bi gostiteljica na cesti videla prijateljičinega moža, kako se poljublja z drugo žensko. Zato želi večerjo odpovedati, saj se ji zdi, da mora prijateljici povedati resnico. A mož jo prepričuje, da se je v življenju treba kdaj pa kdaj tudi zlagati ali resnico prikriti, kot znak ljubezni in takta, in da se v življenja drugih nima smisla vpletati. Ta načelna moralna dilema se kmalu razraste v nebrzdan klobčič resnic in laži, ko nihče ne ve več, kdo koga vara in s kom, in ali so vsi štirje akterji v resnici zvesti ali nezvesti. Slednje pravzaprav niti ni več pomembno. Pomembno je zaupanje, ki ga človek izgubi, ko svojo ljubljeno osebo ujame na laži. Zato se igra sklene pomirjujoče, zakonci se odločijo, da kljub nemara drugačnim dejstvom spet vzpostavijo medsebojno zaupanje, saj bi lahko vztrajanje pri resnici pripeljalo do totalne vojne. Ali kot reče eden od protagonistov, če bi vsi ljudje vsem povedali resnico v obraz, nihče na svetu z nikomer ne bi več govoril.

Strokovna žirija v sestavi Silva Čušin, Janez Lapajne in Petra Vidali je soglasno odločila, da Večerovo nagrado za igralko sezone 2019/20 v Gledališču Celje prejme Živa Selan. Iz utemeljitve:

*Živa Selan je bila v pretekli gledališki sezoni v Gledališču Celje brez dvoma to, za kar obstaja izraz nosilka repertoarja. Za tako mlado igralko je že to precedens, vseeno pa žirije niso zanimale kvantitativne razsežnosti vlog, temveč dimenzije, ki jim jih je dala igralka.*

*V uprizoritvi* Očiščenje *Živa Selan ne igra samo glavne vloge, ampak tako rekoč dve glavni vlogi, protagonistko v dveh starostnih obdobjih (okoli 20 in okoli 70 let). Njene transformacije so domala kodificirane, vsakič naznačene z istimi elementi, do potankosti naštudirana starosti primerna koreografija in mimika je eno od gonil uprizoritve. Živa Selan ne popusti niti za trenutek, z izjemno disciplino vzdržuje strogo uprizoritveno formo, hkrati pa jo s posebno sugestivnostjo presega.*

*Popolno nasprotje vlog v* Očiščenju *je njena Heidi. Čeprav se zdi, da je dekliška radoživost Živina naravna igralska lega, se pri ustvarjanju ni zanašala zgolj na fizične predispozicije in nesporni talent, temveč je vlogo izdelala tako trdno kot v* Očiščenju*. Ob sijajnem vložku cele ekipe ustvarjalcev je zaslužna za razigrano in polno gledališko doživetje za mlade in stare, ki s svojo nalezljivo lucidnostjo presega okvir odrskih predstav za otroke.*

Slavnostna podelitev nagrade bo v petek, 2. oktobra, po drugi premierni uprizoritvi komedije *Laž*.

Dodatne informacije na [www.slg-ce.si](http://www.slg-ce.si).

mag. Barbara Petrovič,

vodja marketinga in odnosov z javnostmi

051 651 821